KIRJALLINEN KYSYMYS E-2389/02 esittäjä(t): Kathleen Van Brempt (PSE) komissiolle. Lasten tietokonetomografiakuvaukset.



Virallinen lehti nro 028 E , 06/02/2003 s. 0229 - 0230



KIRJALLINEN KYSYMYS E-2389/02 esittäjä(t): Kathleen Van Brempt (PSE) komissiolle (2. elokuuta 2002) Aihe: Lasten tietokonetomografiakuvaukset Belgian sairaaloissa tehdään paljon ydinlääketieteellisiä tutkimuksia. Ionisoivaa säteilyä käytetään lääketieteen alalla taudinmääritykseen ja hoitoon. Radiologia, jossa käytetään röntgensäteitä, ja ydinlääketiede, jossa potilaalle annetaan radioaktiivista valmistetta, ovatkin edelleen voimakkaimpia diagnostisia välineitä. Yhdistyneet Kansakunnat ennustaa hiljattaisessa raportissaan, että ionisoivan säteilyn käyttö diagnostiikassa ja terapiassa kasvaa lähivuosina edelleen. Ongelmana kuitenkin on, että lapset saavat CT- eli tietokonetomografiakuvauksessa usein tarpeettoman suuren säteilyannoksen, muun muassa siksi että useimmat kuvauslaitteet on säädetty aikuisille eikä niitä muuteta lapsia varten. Lääkärit eivät aina ole tietoisia tästä. Asia on silti ongelmallinen, sillä lapset ovat aikuisia herkempiä ionisoivalle säteilylle. Heidän vaaransa sairastua syöpään on kahdesta kymmeneen kertaa niin suuri kuin aikuisten, ja heille voi aiheutua kehityshäiriöitä. Eikö yhteisön olisi vähennettävä voimakkaasti tällaisia lääketieteellisiä tutkimuksia? Mitä toimenpiteitä komissio aikoo toteuttaa asian edistämiseksi? Millä toimenpiteillä lapsia suojataan parhaiten liian suurilta säteilyannoksilta? Margot Wallströmin komission puolesta antama vastaus (24. syyskuuta 2002) Tietokonetomografian käyttö on kiistattomasti hyödyttänyt taudinmääritystä ja terveydenhoitoa yleensä. Sitä käytettäessä voidaan kuitenkin antaa merkittäviä yksittäisiä säteilyannoksia, jotka on minimoitava diagnoosin edellyttämien tietojen mukaan. Säteilysuojelun perusedellytyksenä on varmistaa, että kaikki toimet (kuten tietokonetomografia) ovat perusteltuja (ts. hyötyjen on oltava merkittävämpiä kuin mahdollisten kielteisten vaikutusten) ja optimoituja (ts. säteilyannosten on oltava niin pieniä kuin kohtuudella voidaan vaatia). Henkilöiden terveyden suojelemisesta ionisoivan säteilyn aiheuttamilta vaaroilta lääketieteellisen säteilyaltistuksen yhteydessä ja direktiivin 84/466/Euratom kumoamisesta 30 päivänä kesäkuuta 1997 annettu neuvoston direktiivi 97/43/Euratom(1), jota on hiljattain tarkistettu, sisältää tietokonetomografian laadunvarmistusta ja potilasannosten arviointia koskevat erityiset vaatimukset. Lisäksi siinä säädetään erityisistä käytännöistä lapsipotilaita varten sen varmistamiseksi, että tietokonetomografian käyttö imeväisiin on huolellisesti perusteltua ja optimoitua. Perusteltavuus edellyttää tarpeettoman altistuksen välttämistä ja muiden kuvantamiskeinojen, kuten ultraääni- tai magneettikuvauksen, harkitsemista. Päätettäessä, käytetäänkö tietokonetomografiaa vai muita kuvantamisvälineitä diagnosoitaessa lapsipotilasta, lääkärin arvio on ensisijainen peruste. Kun lapsiin sovelletaan tietokonetomografiaa, jäsenvaltioiden on varmistettava, että käytetään sopivaa laitteistoa ja erityisiä kuvantamistekniikoita, että laitteistoa käyetään asianmukaisesti ja että erikoiskoulutetut radiologit valvovat ja tulkitsevat tomografiakuvausta niin, että lapsipotilaat eivät altistu säteilylle tarpeettomasti. Komissio varmistaa, että uusi direktiivi pannaan asianmukaisesti täytäntöön jäsenvaltioissa. Komissio aikoo aktiivisesti tukea useita toimia Euroopassa sen varmistamiseksi, että tiedot uusista havainnoista, joilla on potentiaalista vaikutusta tietokonetomografian nykyiseen käyttöön pediatriassa, ovat alan lääkärien sekä vanhempien saatavilla. Komissio on rahoittanut 4. ja 5. puiteohjelmassa tutkimusta, joka koskee tietokonetomografian ja pediatriassa käytettävän radiologian laatuperusteita ja annosten pienentämistä. Tämä on tärkeä painopiste myös 6. puiteohjelmassa, jota ollaan parhaillaan käynnistämässä. Lisäksi komissio on julkaissut kuvantamisen suuntaviivat Referral guidelines for imaging(2), joihin sisältyy luku pediatrisesta kuvantamisesta. Tarkoituksena on minimoida röntgensäteilytyksen käyttö (erityisesti pitkäaikaisista ongelmista kärsiviin) lapsiin. (1) EYVL L 180, 9.7.1997. (2) ISBN: 92-828-9454-1- http://europa.eu.int/comm/environment/radprot/118/118.htm.